Vihreiden kuntapoliitikkona toiminut, aiemmin vuoden pakolaisnaiseksi valitun Saido Mohamedin epäillään sotkeutuneen talousrikoksiin, kun hän alkoi vinguttaa ulkomaille muuttaneen siskonsa pankkikorttia.

Vihreiden kuntapoliitikko Saido Mohamedia vastaan on nostettu syyte törkeästä rahanpesusta. Toissijainen syyte koskee törkeää kätkemisrikosta. Asianosaisena jutussa on myös Kansaneläkelaitos (Kela).

Syytteen mukainen rikosjuttu on tullut vireille Helsingin käräjäoikeudessa vasta viime viikolla, joten asialle ei ole vielä määrätty käsittelypäivää. Todennäköisimmin jutun käsittely alkaa vasta ensi syksynä.

Mohamed on toiminut aiemmin Helsingin kaupunginvaltuustossa vihreiden varavaltuutettuna sekä asuntolautakunnan varsinaisena jäsenenä. Hän ei kuitenkaan ollut ehdolla kuntavaaleissa viime vuoden keväällä.

Syyte liittyy siskon petostuomioon

Mohamedin syyte liittyy hänen sisarensa aiempaan tuomioon alioikeudessa. Mohamedin sisko tuomittiin Helsingin käräjäoikeudessa törkeästä petoksesta vuoden ja kahden kuukauden ehdolliseen vankeuteen. Petoksella hankittu etu oli käräjäoikeuden mukaan yli 44 000 euroa.

Tuomion mukaan Mohamedin sisko ei ollut ilmoittanut Kelaan muutostaan ulkomaille ja sen vuoksi hänelle oli maksettu lapsilisiä jopa kymmenen vuoden ajan. Oikeudessa sisko esitti, että Mohamed olisi itse käyttänyt nämä rahat, sillä Mohamedilla oli ollut siskonsa pankkikortti käytössä.

Oikeudenkäynnin jälkeen poliisille lähetettiin tutkintapyyntöjä myös Saido Mohamedista. Loppuvuodesta 2016 poliisi alkoi tutkia myös hänen osuuttaan asiassa.

Hovioikeus lievensi sittemmin Mohamedin siskon tuomion petokseksi. Siskolle hovissa tuli tuomioksi lopulta kuuden kuukauden ehdollinen vankeusrangaistus.

Pitkä vankeus uhkaa

Rahanpesu on toimintaa, jossa rikoksella hankitun rahan alkuperää pyritään peittelemään niin, että rahat saadaan näyttämään täysin laillisesti hankitulta.

Suomen rikoslaissa perusmuotoisesta rahanpesusta on säädetty rangaistukseksi sakkoa tai maksimissaan enintään kaksi vuotta vankeutta. Myös rahanpesun yritys on rangaistava teko.

Mohamedin tapauksessa syyte koskee kuitenkin rahanpesun törkeää tekomuotoa, jolloin rikoksella saatu omaisuus on joko ollut erittäin arvokas tai rikos on tehty erityisen suunnitelmallisesti ja rahanpesu on myös kokonaisuutena arvostellen törkeä. Tällöin seuraamuksena on vähintään neljän kuukauden ja enintään kuuden vuoden vankeusrangaistus.

Useita velkomustuomioita käräjillä

Mohamed on ylipäätään suhtautunut varsin huolimattomasti rahankäyttöönsä. Helsingin käräjäoikeudessa on viime vuosina ratkaistu useita Mohamedia koskevia velkomusasioita.

Mohamed on muun muassa jättänyt maksamatta puhelinlaskujaan sekä kulutusluoton osamaksueriä, minkä vuoksi naisen velkojat ovat joutuneet lopulta perimään saataviaan oikeudessa. Viimeisin Mohamedin velkomustuomio on annettu huhtikuussa.

Somalialaistaustainen Mohamed valittiin vuoden pakolaisnaiseksi vuonna 2011. Mohamed tunnetaan myös toiminnastaan Suomen Somalia-verkoston puheenjohtajana sekä ihmisoikeusliiton asiantuntijana.

Täsmennetty otsikkoa 17.5.2018 klo 0:19.

SUOMEN UUTISET